**Príbuzenské vzťahy**

Ako pomenovať svojich príbuzných? S tými najbližšími je to jednoduché – mama, otec, brat, sesternica, ujo.. ale viete, ako sa povie bratrancovej sesternici? A kto je vám synovec brata vašej babky? A čo sestra vášho syna, ktorú počal váš neverný manžel?  
Zložitejšie to býva pri vzťahoch, ktoré vznikli svadbou a rôzne vzťahy do x-tého kolena.

Správne pomenovanie uľahčuje nielen komunikáciu v rodine či so známymi, ale zíde sa aj pri tvorbe [**rodokmeňov**](http://www.rodokmen.com/) a pri vyhľadávaní predkov.

Matka a otec, čiže rodičia. Brat a sestra, čiže súrodenci. Deti.  
Rodičia otca a mamy sú **prarodičia** – babička a dedko, starí rodičia. Bez toho, že by sa rozlišovalo, z ktorej strany sme ich získali.  
Deti našich detí sú vnúčatá, **vnučka a vnuk**. Ich deti sú pravnúčatá, pravnuk a pravnučka.

Otcov brat je **strýko** alebo strýc, jeho manželka **stryná**.  
Mamin brat je mužovi aj žene **ujo**, či ujec. Jeho manželka **ujčiná**.  
Otcova alebo mamina sestra je vám **teta** a jej manžel **sváko**. Toto pomenovanie má dva významy – spomínaný v príbuzenskom vzťahu alebo národnostné oslovenie pre staršieho človeka na dedine.

**Bratranec** je mužský potomok súrodencov vašich rodičov, **sesternica** je ženský potomok. Čiže syn vášho uja, tety, či strýka je váš bratranec a jeho dcéra sesternica:  
Pozor však na pomenovanie **sestrica** a **sestrenec** – to sú deti vašej sestry vo vzťahu k vám. Tak isto je to aj s **bratovcom** a **bratanicou**: ide o označenie detí vášho brata.  
Dnes sa však už takéto pomenovania nerozlišujú. Dcéra vášho súrodenca je vaša **neter**. Syn vášho súrodenca je **synovec**.  
Pre príslušníkov ďalšej rodiny sa zvykne užíva výraz kmeňovec.

**Kmotor** a **kmotra** je pomenovanie krstných rodičov vo vzťahu k rodičom dieťaťa.